Gie Guiz de Semur, chevaliers, sires de Toutes, faiz a savoir à touz ces qui verront et orront ces presentes lettres, que gie hai pris en fié et en chasemant de noble seignor et redouté Robert, duc de Borgoingne, tout ceu que gie tien en alues au jor de la confection de ces presentes lettres, cest a savoir l’etan de Semur, le gaaignage a une charrue, son prez qui siet ou terrour de Semur, les tierces et les cens que li prevoz et Thiebauz, mes peres, acquit de sire Hugues de Saint Burri, les tierces dou Ru de Chevaus que gie devant diz Guiz acquis de Gautier dit Gervaise, les cens qui sient entre Montilles et Semur, que gie acquis de mon seignor Hugue Sulle, les cens de Semur que nobles bers Hugues, de bone mémoire cai en arriers dux de Borgoingne, me dona, le moulin d’Alery, la rivière et les apartenances, et ce que gie hai en la dite vile d’Alery, en bois, et en plain, la moitié dou bois d’Espysone en la partie qui siet par devers Marrigny, ces choses toutes desus dites et le plus se plus i hai, gie desus diz Guiz de Semur, chevaliers, hai pris en fié et en chasemant dou devant dit noble seignor Robert duc de Borgoingne, ainsi cum il est desus dit, et est a savoir que se aucuns ou aucun venoient avant qui riens ne fissent demander es dites choses, gie diz Guiz sui tenuz den garantir jusque a droit. Ou tesmoin de toutes les ques choses gie hai mis mon se aul en ces presentes lettres. Et por ceu que ces choses desus dites soient plus fermes et plus estables, gie devant diz Guiz de Semur, chevaliers, hai prié et requis au religious homes, cest a savoir, Huede humble, abbé de Moutier Saint Jehan, et Renaut abbé de Fontenoy, que il meisseant lor seaus en ces presentes lettres. Et nos devant dit Huedes, humbles abbés de Moutier Saint Jehan, et nos frères Renaut abbés de Fontenoy, avons mis nos seas en ces presentes lettres, en tesmoignainge de verité à la prière et à la requeste dou devant dit Gui de Semur, chevalier, segnor de Toutes, ansamble son séal. C’est fait en lan de l’Incarnacion Nostre Seignor Jhesu Crit corrent par mil deus cenz septante et sept, ou mois de fevrier. [Illustration]